DA Den Europæiske Unions Tidende C 188/19

RÅDETS AFGØRELSE 2005/…/RIA

af

om ændring af afgørelse 2003/170/RIA om fælles benyttelse af forbindelsesofficerer udsendt af medlemsstaternes retshåndhævende myndigheder

(2005/C 188/12)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, litra a), b) og c), artikel 30, stk. 2, litra c), og artikel 34, stk. 2, litra c),

under henvisning til initiativ fra Det Forenede Kongerige Storbritannien og Nordirland (1),

under henvisning til udtalelse fra Europa-Parlamentet (2), og

ud fra følgende betragtning:

I forlængelse af evalueringen af gennemførelsen af Rådets afgørelse 2003/170/RIA (3) bør visse bestemmelser i nævnte afgørelse ændres for at tage hensyn til den nuværende praksis for så vidt angår medlemsstaternes benyttelse af udsendte Europol-forbindelsesofficerer med henblik på formidling af oplysninger i overensstemmelse med Europol-konventionen (4) og initiativet til at afholde møder mellem forbindelsesofficerer —

TRUFFET FØLGENDE AFGØRELSE:

Artikel 1

Ændring af afgørelse 2003/170/RIA

Afgørelse 2003/170/RIA ændres således:

1) I artikel 1, stk. 1, tilføjes følgende afsnit: »Ved »Europol-forbindelsesofficer« forstås i denne afgørelse en Europol-ansat, som udsendes til et eller flere tredjelande eller til internationale organisationer i udlandet for i de pågældende lande eller internationale organisationer at støtte og koordinere samarbejdet mellem myndighederne og Europol ved at lette udvekslingen af oplysninger mellem dem.«.

2) I artikel 1, stk. 2, tilføjes følgende afsnit: »Denne afgørelse foregriber ikke de opgaver, som Europol-forbindelsesofficererne udfører inden for rammerne Europol-konventionen, dens gennemførelsesordninger og samarbejdsaftaler indgået mellem Europol og det pågældende tredjeland eller den pågældende internationale organisation.«.

3) I artikel 4, stk. 1, tilføjes følgende punktum: »Sådanne møder kan også afholdes på initiativ af andre medlemsstater, navnlig medlemsstater, der fungerer som ledende land for EU-samarbejdet i et bestemt land eller en bestemt region.«.

4) I artikel 8 tilføjes følgende stykker: »3. Medlemsstaterne kan i overensstemmelse med national ret og Europol-konventionen anmode Europol om at måtte benytte Europol-forbindelsesofficerer, der er udsendt til tredjelande eller internationale organisationer, med henblik på udveksling af relevante oplysninger. Sådanne anmodninger rettes til Europol via medlemsstaternes nationale enheder i overensstemmelse med Europol-konventionen. 4. Europol sikrer, at Europol-forbindelsesofficerer, der er udsendt til tredjelande og internationale organisationer, giver Europol oplysninger om alvorlige trusler mod medlemsstaterne i form af strafbare handlinger, der falder ind under Europols kompetence i medfør af Europol-konventionen. Sådanne oplysninger meddeles de kompetente myndigheder i de berørte medlemsstater via de nationale enheder i overensstemmelse med Europol-konventionen.«.

Artikel 2

Anvendelse for så vidt angår Gibraltar

Denne afgørelse finder anvendelse på Gibraltar.

Artikel 3

Ikrafttræden

Denne afgørelse træder i kraft fjorten dage efter offentliggørelsen i Den Europæiske Unions Tidende.

Udfærdiget i På Rådets vegne ... Formand

(1) EUT

(2) EUT

(3) EUT L 67 af 12.3.2003, s. 27.

(4) EFT C 316 af 27.11.1995, s. 1.